VSL sklep II Cp 93/95
Sodna praksa višjih sodišč, 1995-11-16

zemljiška knjiga - zaznamba prepovedi - upravna odločba - odločba urbanistične inšpekcije

Sodišče po določilu 76 č člena ZUN po uradni dolžnosti vpiše v zemljiško knjigo zaznambo, ki jo vsebujejo prepovedi in odredbe urbanistične inšpekcije. Pri tem ni potrebno, da bi bila upravna odločba pravnomočna in izvršljiva.

Pritožba se zavrne kot neutemeljena in se potrdi sklep sodišča prve stopnje.

Z izpodbijanim sklepom je sodišče prve stopnje na podlagi upravne odločbe Urbanistične inšpekcije, Inšpektorata občine K., št. ..... z dne 29.6.1993, po uradni dolžnosti odredilo na nepremičnini parc.št. 645/2, vpisani pri vl.št. 420 k.o. P. zaznambo o prepovedi: priključitve objekta na komunalne objekte in naprave ter druga infrastrukturna omrežja, dodelitev hišne številke, prijave stalnega ali začasnega prebivališča, vpise in spremembe v zemljiški knjigi, katastru in drugih geodetskih evidencah, uporabo in opravljanje gospodarskih dejavnosti v objektu, promet z objektom ali z zemljiščem na katerem je, sklenitev kreditnih, zavarovalnih, najemnih, zakupnih, delovršnih in drugih pravnih poslov med živimi ter prepoved odmere davčnih in drugih dajatev.

Proti temu sklepu sta se pritožila S.P. in T.P., ki uveljavljata vse pritožbene razloge in predlagata spremembo oz. razveljavitev izpodbijanega sklepa. Menita, da sta v neenakopravnem položaju z ostalimi, ki so prejeli ta sklep, pa imajo vse pogoje za bivanje v objektih. Navajata, da je njun primer drugačen, saj sta Stanovanjskemu skladu RS plačala depozit, prejela lokacijsko informacijo in geodetski posnetek, tako da sta že naročila izdelavo lokacijske dokumentacije.

Sodišče prve stopnje je o zadevi odločilo dne 28.5.1994 in uporabilo stara pravna pravila, ki so se v času odločanja pred sodiščem prve stopnje še vedno uporabljala v zemljiškoknjižnih zadevah. Zakon o zemljiški knjigi (ZZK), ki je začel veljati 16.7.1995, v IV. in V. razdelku drugače ureja postopek in pravna sredstva in v prehodnih in končnih določbah nima nobenih določil za zadeve, ki so že v teku.

Toda ker se v 63. členu sklicuje na pravna pravila Zakona o nepravdnem postopku, je sodišče druge stopnje po določilu 178. člena tega zakona uporabilo dosedanja postopkovna določila, saj je bil v času uveljavitve novega ZZK že izdan sklep sodišča prve stopnje.

Materialnopravne določbe pa se ne razlikujejo, vsaj glede sporne zadeve ne. Sodišče prve stopnje je namreč na podlagi paragrafa 8 in 20 b) dovolilo zaznambo (adnotacijo). To je dovolilo na podlagi javne listine - odločbe upravnega organa, kar je v skladu s paragrafom 40 pravnih pravil Zakona o zemljiških knjigah. Enaka določila je najti tudi v 19. in 34. člena ZZK. Z zaznambo se vpišejo v zemljiško knjigo določena dejstva, kar ima za posledico, da se ne more nihče, ki izposluje vpis v dotičnem zemljiškoknjižnem vložku, izgovarjati, da mu te razmere niso bile znane.

V zvezi s pritožbenimi izvajanji sodišče druge stopnje dodaja, da sodišče po določilu 76 č člena Zakona o urejanju naselij in drugih posegov v prostor (ZUN) po uradni dolžnosti vpiše v zemljiško knjigo zaznambo, ki jo vsebujejo prepovedi in odredbe urbanistične inšpekcije. V danem primeru je bila taka odločba izdana dne 29.6.1993 pod opr. št. ..... V njej je v 5. točki izreka na podlagi določila 208., 289. in 299 člena Splošnega zakona o upravnem postopku (ZUP) in drugega odstavka 76. člena ZUN tudi pravilno navedeno, da pritožba proti odločbi ne zadrži njene izvršitve. Zato je sodišče moralo izvršiti upravno odločbo, razlogi, ki jih navajata pritožnika, pa se nanašajo na vsebino upravnega postopka in jih sodišče ne more upoštevati. Če sta se pravočasno pritožila proti upravni odločbi, bo o tem odločal upravni organ.

Tako se izkaže, da je zaznamba v zemljiški knjigi pravilna in zakonita, če pa bo kasneje prišlo do spremembe na matičnem, upravnem področju, bo sodišče izbrisalo zaznambo.

Ker torej niso podani pritožbeni razlogi, je sodišče druge stopnje zavrnilo pritožbo in po določilu 2. točke 380. člena ZPP potrdilo izpodbijani sklep. Pri tem je uporabilo določila ZPP (Ur.l. SFRJ št. 4/77 do 27/90 in RS št. 55/92) po pooblastilu 37. člena Zakona o nepravdnem postopku (Ur.l. SRS št. 30/86). Določila navedenih zakonov, ZUP (Ur.l. SFRJ št. 47/86 - prečiščeno besedilo in RS št. 55/92) in ZUN (Ur.l. SRS št.18/84 do 29/86 in RS 26/90 in 18/93) je uporabilo na podlagi prvega odstavka 4. člena Ustavnega zakona za izvedbo temeljne ustavne listine o samostojnosti in neodvisnosti Republike Slovenije (Ur.l. RS št. 1/91-I), v zvezi s 1. členom Ustavnega zakona za izvedbo ustave Republike Slovenije (Ur.l. RS št. 33/91-I do 45/I/94). Novi ZZK je objavljen v Ur.l. RS št. 33/95.

Zakon o zemljiških knjigah paragraf 8, 20b. ZZK člen 19, 34. ZUP člen 208, 289, 290. ZUN člen 76.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.